钦定古今图书集成/明伦汇编/氏族典/第387卷 > 李国贞
## 钦定古今图书集成/明伦汇编/氏族典/第387卷 > 李国贞

按《唐书淮安王神通传》：“神通子孝同，孝同曾孙国贞，
父广业，为剑州长史。国贞刚鲠有吏才，乾元中，由长
安令迁河南尹，召为京兆尹。上元初，拜剑南节度使，
召为殿中监，以户部尚书持节治于绛。既至，粮乏，而
所储陈腐，民贫不忍遽敛，上书以闻，而军中讙谤。突
将王振乘众怨绐曰：‘具畚锸以待役事’。众皆怒，夜烧”
牙门，振引众劫取国贞，遂害之，并杀其二子及三大
将。

===李暠===按《唐书淮安王神通传》：“神通子孝节。孝节曾孙暠，少
孤，事母孝。始为枝江丞，累擢卫尉少卿。居母丧，柴瘠
讫除，家人未尝见言笑。与兄昇、弟晕相友。开元初，为
汝州刺史，政严简，有治称。累为太子少傅，武都县伯，
卒。晕至太仆少卿。晕子进亦知名，累擢给事中。至德
初，以工部侍郎迁兵部，卒。”